میصیرلی تدقیقاتچی زینب محمود الخضیری یازیر: " ابن رشدون دین و فلسفه آراسیندا اویغون‌لوق تاپماق پروبلمینه حصر ائدیلمیش فلسفی تعلیمی‌نین تدقیق ائدیلمه‌سی نتیجه‌سینده یارانان منظره بودور کی، او، دینی و فلسفی تظاهور فورمالارینا صاحیب تک حقیقت ایدئیاسینا اینانیردی "  (166، 134). ابن رشدون سؤزوگئدن ایدئیانین مؤلیفی اولمادیغینی ایدیعا ائدن تدقیقاتچی‌لار دا (هنری کوربن، ائ. رنان و س.) واردیر. بیز ده بئله حساب ائدیریک کی، ابن رشد ایکیلی حقیقت ایدئیاسی‌نین مؤلیفی دئییلدیر. ایدیعامیزی اساس‌لاندیرماق اوچون اوّلجه ایکیلی حقیقتین نه اولدوغونو ایضاح ائتمه‌لیییک. ایکیلی حقیقت فلسفه و ایلاهیات حقیقت‌لری‌نین قارشی‌لیقلی صورتده بیر-بیریندن آسیلی اولماماسی باره ده اورتا عصرلرده مئیدانا چیخمیش ایدئیادیر (3، 177). گئنیش معنادا، ایکیلی حقیقت بو و یا دیگر مسله اطرافیندا فلسفه‌نین گلدیگی نتیجه‌لرین مؤعتبرلیگی ایله یاناشی، دینین ده همین مسله حاقیندا تقدیم ائتدیگی مودعالارین دوزگون‌لوگونو قبول ائتمک،  " آللاهین کلامینی ارسطونون ایدئیالاری ایله عئینی‌لشدیرمک " دیر (47، 62). گؤسترمیشدیک کی، ابن رشد یارادیجی‌لیغیندا دین و فلسفه واحید حقیقتی ایفاده ائدن آیری-آیری ساحه‌لر کیمی نظردن کئچیریلیر. بونونلا علاقه‌دار اولاراق پروبلمی آشاغیداکی کیمی قویماق اولار: ابن رشد طرفیندن دین و فلسفه‌نین حقیقتی ایفاده ائدن آیری-آیری ساحه‌لر کیمی نظردن کئچیریلمه‌سی ایکی حقیقتین مؤوجودلوغو معناسینا گلیرمی؛ اگر حقیقت ایکی‌دیرسه، اوندا اونلار بیر-بیری‌نین عئینی، یوخسا عکسی‌دیر؛ اگر بیر-بیری‌نین عکسی‌دیرسه، اوندا ایکی ضیدیت تک حقیقتی نئجه ایفاده ائده بیلر؛ یوخ، بیر-بیری‌نین عئینی‌دیرسه، نه اوچون فرقلی فورمالاردا تظاهور ائدیر؟ بو سوال‌لاری عقلی ایرادین ایفاده سی حساب ائتمکله یاناشی، اونلاری جاواب‌لاندیرماماق حوقوقونا صاحیب اولدوغوموزو بیلدیریریک. چونکی ابن رشدون فلسفی اثرلرینده بو سوال‌لاری دوغوراجاق نوانس‌لار مؤوجود دئییلدیر؛ ابن رشد فلسفه و دینی عئینی حقیقتین ایفاده واسیطه‌لری حساب ائتمیش، بو واسیطه‌لرله کسب ائدیلن بیلیک‌لرین بیر-بیری ایله ضیدیت تشکیل ائتمه‌دیگینی گؤسترمکله  " حقیقت حقیقته عکس دئییلدیر "  نتیجه‌سینه گلمیشدیر (72، 75).